संरक्षक र मायांका च्याम्पियन
सामरी स्ल्याम लनटेनिस प्रतियोगिताको पुरुष एकलतर्फ आर्मी क्लबका संरक्षकभूषण बज्राचार्य च्याम्पियन भएका छन् ।
हेटौंडा — सामरी स्ल्याम लनटेनिस प्रतियोगिताको पुरुष एकलतर्फ आर्मी क्लबका संरक्षकभूषण बज्राचार्य च्याम्पियन भएका छन् ।मध्यपृतना हेडक्वाटर हेटौंडा सुपारेटारमा शुक्रबार सम्पन्न फाइनलमा संरक्षकले सन्तोष खत्रीको चुनौती सजिलै पन्छाए । उनले करिब आधा घण्टामात्र खर्चेर ६–१, ६–० को सेटमा खेल जित्दै उपाधि आफ्नो पक्षमा पारे । विजेता र उपविजेताले ५० हजार र २० हजार रुपैयाँ पुरस्कार पाए । महिलातर्फ मायांका राणा च्याम्पियन भइन् । उनले आफ्नै बहिनी माहिकालाई ६–१, ६–४ को सेटमा हराएकी थिइन् । विजेताले ४० र उपविजेताले २० हजार रुपैयाँ पुरस्कार पाए । भेट्रान्सतर्फ ३५ वर्षमाथि कमल भण्डारी च्याम्पियन भए । उनले फाइनलमा श्रीराम मगरलाई ६–२, २–६, १०–८ को सेटमा हराए । ४५ वर्षमाथि चन्द्र शाही च्याम्पियन भए । उनले कृष्णराम घलेलाई ६–४, ४–६, ११–९ को सेटमा पराजित गरेका थिए ।६० वर्षमाथि सेनाका पूर्व खेलाडी विदुर विष्टले उपाधि जिते । उनले बसन्त प्रधानलाई ४–१, ४–१ को सेटमा हराए । फन डबल्सतर्फको फाइनलमा देवबहादुर क्षत्री र जितेन्द्र परियारको जोडीले भरत रायमाझी र सन्तोष खत्रीलाई ८–२ को सेटमा पराजित गर्‍यो । भेट्रान्सतर्फ सबै विधाका विजेता र उपविजेताले क्रमश: ३० हजार र १३ हजार रुपैयाँ पुरस्कार पाए । लनटेनिस संघ मकवानपुर र सेनाको मध्यपृतना हेडक्वार्टरको संयुक्त आयोजनामा भएको प्रतियोगितामा चार महिलासहित ६५ खेलाडीले सात स्पर्धामा प्रतिस्पर्धा गरेका थिए । आयोजकले यस आठौं संस्करणलाई प्रतिस्पर्धी बनाउन व्यक्तिगत विधातर्फ नगद पुरस्कार राशिमा वृद्धि गरेको थियो । प्रत्येक वर्ष प्रतियोगितालाई प्रतिस्पर्धात्मक बनाउन कोसिस गरिने आयोजनकले जनाएको छ । मध्यपृतना हेडक्वार्टर प्रमुख प्रभुराम शर्माले सेनाले खेलक्षेत्रमा पुर्‍याएको योगदानको चर्चा गरेका थिए । उनले काठमाडौंमा मात्र हुने प्रतियोगितालाई विस्तारै मोफसलमा ल्याउने प्रयास भइरहेको बताए । यो प्रतियोगिता हेटौडामा २०६७ सालदेखि सुरु गरिएको हो । 